Ovs da Pasca

IIs dis da Pasca èn gia prest qua e cun quai er il temp da patratgar vi dals ovs. Ma tge han ovs insumma da far cun la resurrecziun da Jesus? 

L’usit da colurar e regalar ovs ha differentas derivanzas e tutga per nus simplamain tar questa festa. Gia a l’entschatta da la cristianadad era l’ov simbol per la vita e per la resurrecziun e vegniva perquai dà als morts en fossa. L’ov zuppa insatge; è sco ina fossa che serra vita en sai. Quai declera als Cristians il rapport tranter l’ov da Pasca e la resurrecziun da Jesus. L’ov ha però en l’istorgia da l’umanitad er bleras autras significaziuns ch’èn per part sa surpurtadas sin la festa da Pasca. L’ov serva sco mangiativa, è simbol per la vita, per la purezza, per la fritgaivladad, vegniva duvrà sco taglia en natiralias, sco unfrenda u sco dun d’amur. 

Na sulettamain l’entschatta da la vita, mabain er l’avegnir da quella lascha daventar Pasca ina festa dal plaschair. Er la dumonda da l’eternitad po vegnir declerada tras la furma da l’ov senza entschatta e senza fin u er cun la dumonda tge ch’è stà qua l’emprim l’ov u la giaglina. Il rapport cun la fritgaivladad è dà tras Ostera, la dieua da l’amur germana. L’usit preschent va enavos sin il pajament dals tschains e dals tributs en il temp medieval cun ovs la Gievgia sontga. L’ov era per part er l’unitad da calculaziun per ils tschains e las fittanzas. 

Ozendi han oravant tut ils uffants plaschair da tschertgar ovs da colur e guardar suenter tgenin ch’è il pli dir. Ch’ins po far a Pasca anc autras bunas chaussas cun ovs, vesais vus en quest’ediziun. 

Jau As giavisch da cor bels dis da Pasca e bun success cun tschertgar ils ovs! 

Cordialmain 
Karin Kohler-Pattis